**Авылымның киләчәге – яшьләрдә**

**Разия САФИУЛЛИНА,**

*Мамадыш районы Түбән Ушмы урта мәктәбенең югары квалификация категорияле рус теле һәм әдәбияты укытучысы, сыйныф җитәкчесе*

Авылга килеп кергәндә каршы як тау битенә урнашкан алма бакчасы игътибарны җәлеп итә. Төркем-төркем алмагачлар ерактан моңсу елмая... «Бернигә карамастан җимешле агачлар идек без», – ди чияләр. Елга буена тамыр сузган олыгайган карлыганнар: «Әле монда без дә бар, онытмагыз...», – дип офтаналар.

Мамадыш районында өч Ушмы бар. «Сез кайсы Ушмыдан?» – дип сораганда: «Без таш мәчетле һәм алма бакчалы Ушмыдан», – дип җавап бирәбез. Әйе, 100 еллык тарихы булган таш мәчет тә, тирә-юньдә дан тоткан алма бакчасы да бары тик Түбән Ушмыда гына.

Алма бакчасының тарихына килгәндә, ул сугыш елларына кадәр үк утыртылган булган. Агачларны утыртучы, караучы, бакча хуҗасы Хәйдәр абый була.

1960 елларда бакчаны Шамил абый үз өстенә алган. Корыган агачларны кисеп, алар урынына яшьләрен утырткан.

«Яшь бала караган кебек карадым мин ул үсенте агачларны, берничә төрле сорт ялгадым. Бер агачта дүртәр төрле алма җитешә иде», – дип сөйли хәзер Шамил бабай. Бакчаның зурлыгы 7 *га* булган. Анда крыжовник, төрле сортта кура җиләге, 1 200 төп алмагач, 2 000 төп кара һәм кызыл карлыган утыртылган булган.

Бакча табигать куенына урнашкан. Көтү кермәсен өчен аскы өлешләре койма белән әйләндереп алынган. Бакча эчендә тәртип: чүп үләннәре, кычыткан чабылган, печән чабып кибәнгә өелгән. Районда мондый бакча булмагач, күрше-тирә авыллардан да килеп җиләк-җимеш җыеп ала торган булганнар.

Бүген көндә Шамил бабайның алма бакчасы бик кызганыч хәлдә, ташландык бакча булып тора. Авыл халкы булган җиләк-җимешләрен дә, җитешкән алмаларын да җыя... Тотылган коймалар инде күптән авып беткән. Көтүдән качып калган сыер, сарыклар, качкын кәҗәләр бик иркенләп йөриләр. Караусыз хуҗалык – ятим бала! Бакча язмышы – кеше язмышы! Ул үзенең тууы, үсүе, чәчәк атуы, җиләк-җимеш бирү һәм картаю чорын кичергән. Бәлки бакчага да илдә бара торган заман шаукымы, салкын җилләр тигәндер...

Чыннан да, ерак елларга китеп, төптәнрәк уйласан, туган авылыбызның ике буын Алма бакчасы картаеп юкка чыккан.

Киләчәген авыл хуҗалыгы белән бәйләячәк тугызынчы-унберенче сыйныф укучылары белән сөйләшәм, фикерләрен тыңлыйм. «Агроном булып эшләүче әтиемне никадәр дәрәҗәдә җир кешесе икәнлеген һәрчак тоеп яшәүче малай буларак, мин киләчәгемне авыл хуҗалыгы белән бәйләргә уйлыйм. Нигә әле миңа да агроном булмаска?! Менә шул вакытта, икмәк үстерүдән тыш, ушмыларның күрке булган, тирә-якка мул уңыш белән дан тотачак алма бакчасы үстерергә була. Аксакаллар киңәшен тыңлап, әтием тәҗрибәсен нигез итеп алып, һөнәри белемемне эшкә җигәчәкмен. Минемчә, табигать хәзинәсе булган мул бакча һәр яз саен ак чәчәккә күмелер, җәен-көзен тәмле җимешләре белән сыйлар. Агач күләгәсендә ял итәчәк хезмәтчәннәр якындагы чишмәдән су эчеп, җаннарына-тәннәренә рәхәтлек алырлар. Теләкләрне мөмкинлекләргә тәңгәл китереп, авылым өчен тырышачакмын!» – ди XI сыйныф егете. Ә X сыйныфтан Данияр фикере:

«Җан җылысы кирәк һәрнәрсәгә,

Терек суы эчсен бакчалар!

Яңартырга кирәк табигатьне,

Һич иренми булыйк сакчылар!» –

тирән мәгънәгә ия. Димәк, тәрбия мәктәбе киләчәктә үз юлын тапкан, заманча уйлый белгән белгечләрен күрәчәк.